ZAPISNIK

s 10. sjednice Općinskog vijeća Općine Funtana-Fontane, održane dana 18. kolovoza 2026. godine, u prostorijama Općine Funtana-Fontane, Istarska 17, s početkom u 18:00 sati.

Prisutni: Igor Žiković, Ivana Prekalj Martinčević, Jelena Laković, Dušan Orlović, Marin Tonković, Davor Dujović i Josip Stipić.

Ostali: Mladen Grgeta (Općinski načelnik Općine Funtana-Fontane), Korin Liović Pranjić (pročelnica Jedinstvenog upravnog odjela Općine Funtana-Fontane – u daljnjem tekstu: pročelnica JUO-a), Nensi Pažanin (službenica Jedinstvenog upravnog odjela Općine Funtana-Fontane), Đankarlo Milokanović (direktor trgovačkog društva „Puntica d.o.o.“) i Tanja Kocijančić (predstavnica medija). 

DNEVNI RED:
1. Vijećnička pitanja,
2. Verifikacija zapisnika s 9. sjednice,
3. Donošenje Pravilnika o provedbi postupaka jednostavne nabave,
4. Donošenje Odluke o prihvaćanju darovanja nekretnina,
5. Donošenje Odluke o ustrojstvu i djelokrugu Jedinstvenog upravnog odjela Općine Funtana-Fontane.

Predsjednik Općinskog vijeća Igor Žiković otvara sjednicu i pozdravlja sve prisutne. Utvrđuje da je na sjednici prisutno svih 7 vijećnika pa se mogu donositi pravovaljane odluke. Nadalje komentira kako su materijali za točke dnevnog reda sjednice dostavljeni vijećnicima pa iste poziva da usvoje predloženi dnevni red, koji je naposljetku jednoglasno usvojen (nazočno 7 vijećnika).

Ad 1) Vijećnička pitanja
Predsjednik Općinskog vijeća Igor Žiković poziva vijećnike na postavljanje vijećničkih pitanja.
Vijećnik IDS-a Dušan Orlović pita kakvo je stanje s rješavanjem komunalnih problema u Funtani te da li se iduće godine planira zaposliti dodatnog komunalnog redara.
Općinski načelnik Mladen Grgeta odgovara kako su komunalni problemi tijekom turističke sezone uvijek izraženiji. Napominje kako su sve učestaliji problemi s nelegalnim odlaganjem otpada, no općinski komunalci isto kontinuirano prate i čiste. Mišljenja je da komunalni redar uspijeva sve pravovremeno odraditi, dok će se o zapošljavanju dodatnog komunalnog redara eventualno razmisliti za iduću turističku sezonu.
[bookmark: _Hlk204940483]Vijećnicu IDS-a Ivanu Prekalj Martinčević zanima planira li se hortikulturno uređenje prostora ispred općinske zgrade. Nadalje pita je li ove turističke sezone bilo postupanja prema ilegalnim kamperima, posebice na parkiralištima kod Fuentea i Polidora. Osim toga, traži da joj se ukratko izlože informacije o investicijama koje su trenutno u završnoj fazi realizacije, kao i o onima koje su planirane najesen. U konačnici pita ima li kakvih novosti vezano za rekonstrukciju državne ceste Funtana-Poreč.
[bookmark: _Hlk204939816]Općinski načelnik Mladen Grgeta odgovara kako će hortikulturno uređenje prostora ispred općinske zgrade prepustiti općinskom komunalnom poduzeću te pritom napominje kako će Općina iduće godine pokušati povući bespovratna sredstva za uređenje javnih zelenih površina, i to prije svega rotora na ulazu u Funtanu iz smjera Poreča te parka oko Spomenika hrvatskim braniteljima. Što se ilegalnog kampiranja tiče, komentira kako nije naplaćena nijedna kazna, no komunalni redar svakodnevno obilazi teren i daje usmena upozorenja, a postavljeni su i znakovi zabrane kampiranja na pojedinim lokacijama. Glede rekonstrukcije državne ceste Funtana-Poreč, ističe kako su dobivene suglasnosti na parcelacijski elaborat pa će uskoro biti predan zahtjev za ishođenje građevinske dozvole, dok će se s radovima najvjerojatnije krenuti nakon iduće turističke sezone. Naposljetku daje kratke informacije o projektima i aktivnostima planiranima najesen pa tako spominje izgradnju javnog parkinga na k.č.br. 1048 k.o. Funtana, uređenje nerazvrstanih cesta i raspisivanje natječaja za zakup poljoprivrednog zemljišta.
Vijećnik HDZ-a Davor Dujović skreće pažnju na primjedbe mještana vezano za buku koju proizvode turisti na bazenima kuća za odmor diljem Funtane. Mišljenja je da bi se vlasnicima kuća za odmor s bazenom trebao uputiti dopis kako bi se ta buka smanjila.
Općinski načelnik Mladen Grgeta odgovara kako je upoznat s tim problemom. Najavljuje da će se vlasnicima kuća za odmor s bazenom uputiti dopis te će se razmotriti mogućnost regulacije buke na privatnim bazenima općinskom odlukom.

Ad 2) Verifikacija zapisnika s 9. sjednice
Kako nema primjedbi na zapisnik s 9. sjednice Općinskog vijeća Općine Funtana-Fontane, predsjednik Općinskog vijeća Igor Žiković konstatira da je zapisnik usvojen kako je i predložen jednoglasnom odlukom (nazočno 7 vijećnika).

Ad 3) Donošenje Pravilnika o provedbi postupaka jednostavne nabave
Predsjednik Općinskog vijeća Igor Žiković poziva pročelnicu JUO-a da u kratkim crtama izloži 3. točku dnevnog reda. 
Pročelnica JUO-a Korin Liović Pranjić objašnjava kako je Zakon o izmjenama i dopunama Zakona o javnoj nabavi stupio na snagu 16. svibnja 2026. godine te je istim propisana obveza usklađenja internih općinskih akata o provedbi postupaka jednostavne nabave sa zakonskim izmjenama. Ističe kako iznimno pojedine odredbe, koje se odnose na provedbu jednostavne nabave te digitalnu razmjenu ugovora putem Elektroničkog oglasnika javne nabave Republike Hrvatske, stupaju na snagu 01. rujna 2026. godine. Nadalje komentira kako se donošenje novog Pravilnika predlaže radi potrebe sveobuhvatnog normativnog unaprjeđenja sustava jednostavne nabave, osobito u kontekstu usklađivanja s važećim zakonodavnim okvirom i njegovim izmjenama, uklanjanja uočenih pravnih nedorečenosti i potrebe za preciznijim normativnim uređenjem pojedinih instituta, osiguravanja veće razine pravne sigurnosti u provedbi postupaka, jačanja načela transparentnosti i jednakog tretmana gospodarskih subjekata, unaprjeđenja učinkovitosti i ekonomičnosti postupaka jednostavne nabave, uvođenja i daljnje razrade digitaliziranih postupaka provedbe putem Elektroničkog oglasnika javne nabave Republike Hrvatske i internih aplikativnih rješenja. Potom napominje kako se predloženim Pravilnikom uređuju pravila, uvjeti i postupci provedbe jednostavne nabave robe i usluga te provedbe projektnih natječaja Općine Funtana-Fontane procijenjene vrijednosti manje od 50.000,00 eura te radova procijenjene vrijednosti manje od 100.000,00 eura. U konačnici skreće pažnju na novost koju zakonske odredbe propisuju, a to je da u postupcima jednostavne nabave procijenjene vrijednosti veće od 15.000,00 eura gospodarski subjekti, koji su podnijeli ponudu u predmetnom postupku, imaju pravo podnošenja prigovora na Odluku o odabiru ili poništenju te na dokumentaciju o nabavi čelniku naručitelja. Na kraju izlaganja pojašnjava kako je za predloženi Pravilnik provedeno internetsko savjetovanje s javnošću u razdoblju od 10. srpnja do 09. kolovoza 2026. godine te da tijekom provedbe savjetovanja na nacrt Pravilnika nije zaprimljen nijedan prijedlog.
Predsjednik Općinskog vijeća Igor Žiković otvara raspravu pa vijećnica IDS-a Ivana Prekalj Martinčević komentira kako se u članku 7. predloženog Pravilnika spominje stručno povjerenstvo i ovlaštene osobe zadužene za provedbu postupka pa traži pojašnjenje radi li se o istom tijelu. Nadalje ističe niz tehničkih pogrešaka u formulaciji rečenica, numeraciji stavaka pojedinih članaka te pozivanju na krivi stavak predloženog Pravilnika pa traži da se iste isprave. Potom napominje kako bi se člankom 24. predloženog Pravilnika trebalo propisati da se Pravilnik objavljuje na općinskim internetskim stranicama i u Elektroničkom oglasniku javne nabave Republike Hrvatske, kako je to utvrđeno člankom 15. stavkom 4. Zakona o javnoj nabavi. U konačnici pita je li prethodna općinska Odluka o provedbi postupaka jednostavne nabave bila stroža po pitanju transparentnosti. 
Pročelnica JUO-a Korin Liović Pranjić pojašnjava kako je u članku 7. predloženog Pravilnika riječ o jednom tijelu. Što se tehničkih pogrešaka tiče, napominje kako će se iste ispraviti. Na kraju ističe kako prethodna općinska Odluka o provedbi postupaka jednostavne nabave nije bila stroža po pitanju transparentnosti, jer se već ranije jednostavna nabava roba, usluga ili radova do propisane procijenjene vrijednosti mogla provoditi izdavanjem narudžbenice, uz suglasnost pročelnika upravnog tijela, na temelju ponude jednog gospodarskog subjekta.
Općinski načelnik Mladen Grgeta objašnjava kako su sukladno novim zakonskim odredbama predloženim Pravilnikom povećani vrijednosni pragovi, ali je ostalo postroženo jer je naručitelj postupke jednostavne nabave dužan provoditi slanjem poziva na dostavu ponuda jednom ili više gospodarskih subjekata po vlastitom izboru putem Elektroničkog oglasnika javne nabave Republike Hrvatske, odnosno javnom objavom poziva na dostavu ponuda putem Elektroničkog oglasnika javne nabave Republike Hrvatske.
Vijećnik IDS-a Dušan Orlović pita da li se donošenjem predloženog Pravilnika vrši samo usklađenje s novim zakonskim odredbama ili je isti dopunjen dodatnim općinskim odredbama. Naposljetku napominje kako je predloženi Pravilnik pun tehničkih pogrešaka te isto smatra velikim propustom. Upravo zbog toga traži da se, nakon napravljenih ispravaka, finalna verzija Pravilnika dostavi vijećnicima.
Pročelnica JUO-a Korin Liović Pranjić pojašnjava da se donošenjem predloženog Pravilnika vrši usklađenje s novim zakonskim odredbama, no kako će se urediti interno provođenje postupaka jednostavne nabave, to je odluka same jedinice lokalne samouprave. Što se tehničkih pogrešaka tiče, komentira kako će iste biti ispravljene te će se vijećnicima dostaviti ispravljeni Pravilnik na uvid.
Općinski načelnik Mladen Grgeta u konačnici predlaže vijećnicima da se predloženi Pravilnik usvoji, s obvezom ispravka tehničkih pogrešaka u formulaciji rečenica, numeraciji stavaka pojedinih članaka te pozivanju na krivi stavak.
Nakon što je ustanovio da nema više pitanja od strane vijećnika, predsjednik Općinskog vijeća Igor Žiković poziva ih da se Pravilnik usvoji kako je i predložen. Nakon glasovanja konstatirano je da je Pravilnik o provedbi postupaka jednostavne nabave donesen jednoglasno (nazočno 7 vijećnika).

Ad 4) Donošenje Odluke o prihvaćanju darovanja nekretnina
Predsjednik Općinskog vijeća Igor Žiković poziva pročelnicu JUO-a da u kratkim crtama izloži 4. točku dnevnog reda. 
Pročelnica JUO-a Korin Liović Pranjić objašnjava kako se predloženom Odlukom prihvaća darovanje nekretnina označenih kao k.č.br. 1251/3 i 1251/4, k.o. Funtana. Nadalje komentira kako su predmetne nekretnine vlasništvo Republike Hrvatske te se iste daruju Općini Funtana-Fontane u svrhu izgradnje prometnice i javnog parkirališta Zad Kaštela. Ističe da procijenjena tržišna vrijednost nekretnine označene kao k.č.br. 1251/3, k.o. Funtana iznosi 602.000,00 eura, dok procijenjena tržišna vrijednost nekretnine označene kao k.č.br. 1251/4, k.o. Funtana iznosi 60.600,00 eura, pa kako tim iznosom Općinski načelnik ne raspolaže, o darovanju odlučuje Općinsko vijeće. Naposljetku napominje kako se predloženom Odlukom ovlašćuje Općinski načelnik za sklapanje i potpisivanje Ugovora o darovanju nekretnina, kojim se samo rješavaju imovinski odnosi za nekretnine na kojima je, temeljem ranije suglasnosti Republike Hrvatske za ishođenje građevinske dozvole, Općina Funtana-Fontane već izgradila prometnicu i javno parkiralište. U konačnici pojašnjava kako će se, nakon rješavanja imovinskih odnosa, formirati jedinstvena čestica pa će se za prometnicu i javno parkiralište Zad Kaštela moći ishoditi uporabna dozvola. 
Općinski načelnik Mladen Grgeta komentira kako je sličnu Odluku na svojoj sjednici nedavno imala i Skupština Istarske županije, pošto se radilo o iznosima kojima Župan ne može sam raspolagati. Potom ističe kako cijena predmetnih nekretnina iznosi 213,00 eura po metru kvadratnom.
Predsjednik Općinskog vijeća Igor Žiković otvara raspravu pa vijećnika IDS-a Dušana Orlovića zanima da li se predloženom Odlukom daje suglasnost isključivo na darovanje predmetnih nekretnina ili se iste kupuju.
Pročelnica JUO-a Korin Liović Pranjić odgovara kako predloženom Odlukom Općinsko vijeće ovlašćuje Općinskog načelnika za sklapanje i potpisivanje Ugovora o darovanju nekretnina, a sve zato što se radi o iznosu kojim Općinski načelnik sam ne raspolaže.
Nakon što je ustanovio da nema više pitanja od strane vijećnika, predsjednik Općinskog vijeća Igor Žiković poziva ih da se Odluka usvoji kako je i predložena. Nakon glasovanja konstatirano je da je Odluka o prihvaćanju darovanja nekretnina donesena sa 4 glasa „za“ i 3 glasa „suzdržano“ (nazočno 7 vijećnika).

Ad 5) Donošenje Odluke o ustrojstvu i djelokrugu Jedinstvenog upravnog odjela Općine Funtana-Fontane
Predsjednik Općinskog vijeća Igor Žiković poziva pročelnicu JUO-a da u kratkim crtama izloži 5. točku dnevnog reda. 
Pročelnica JUO-a Korin Liović Pranjić objašnjava kako je donošenje predložene Odluke potrebno radi usklađenja sa zakonskim odredbama. Naime, ističe kako je u studenom prošle godine nad radom Općine Funtana-Fontane proveden upravni inspekcijski nadzor kojim je inspektorica utvrdila manjkavosti u dosadašnjoj općinskoj Odluci. Nadalje ukratko izlaže odredbe predložene Odluke kojima je propisan djelokrug, način rada i upravljanja te odgovornost Jedinstvenog upravnog odjela Općine Funtana-Fontane. 
Predsjednik Općinskog vijeća Igor Žiković otvara raspravu pa vijećnica IDS-a Ivana Prekalj Martinčević komentira kako je usporedbom dosadašnje i predložene Odluke utvrdila da je u članku 4. riječ „rukovodi“ zamijenjena riječju „upravlja“ pa ju zanima razlog takve izmijene te da li se time pročelniku Jedinstvenog upravnog odjela Općine Funtana-Fontane daju drukčije ovlasti. Osim toga, primijetila je da je do izmjena došlo u člancima 6. i 7., kojima je sada odvojeno propisano koga Općinski načelnik može ovlastiti za privremeno obavljanje poslova pročelnika do imenovanja istog, odnosno u slučaju njegove duže odsutnosti. U konačnici napominje kako joj nije jasno zašto je, zbog tako sitnih izmjena, predložena Odluka upućena Općinskom vijeću na donošenje.
Pročelnica JUO-a Korin Liović Pranjić odgovara kako su predloženom Odlukom navedene izmjene napravljene radi usklađenja dosadašnje općinske Odluke s važećim propisima u smislu primjedbi iz Zapisnika upravne inspektorice.
Vijećnica IDS-a Ivana Prekalj Martinčević ima dodatno pitanje vezano za imenovanje privremenog pročelnika pa traži pojašnjenje da li Općinski načelnik može ili mora istog imenovati, odnosno postoji li mogućnost da Jedinstveni upravni odjel Općine Funtana-Fontane obavlja poslove iz svog djelokruga bez pročelnika.
Pročelnica JUO-a Korin Liović Pranjić odgovara kako, u slučaju duže odsutnosti pročelnika, Općinski načelnik može ovlastiti drugog službenika za privremeno obavljanje poslova pročelnika do povratka na rad odsutnog pročelnika ili raspisati javni natječaj za imenovanje pročelnika na određeno vrijeme do povratka odsutnog pročelnika.
Vijećnik IDS-a Dušan Orlović pita je li dosadašnja Odluka o ustrojstvu i djelokrugu Jedinstvenog upravnog odjela Općine Funtana-Fontane izmijenjena isključivo zbog provedenog upravnog inspekcijskog nadzora.
Općinski načelnik Mladen Grgeta odgovara kako su po provedenom upravnom inspekcijskom nadzoru, osim usklađenja ove Odluke s važećim propisima, Općini izrečene i druge mjere koje moraju biti izvršene.
Nakon što je ustanovio da nema više pitanja od strane vijećnika, predsjednik Općinskog vijeća Igor Žiković poziva ih da se Odluka usvoji kako je i predložena. Nakon glasovanja konstatirano je da je Odluka o ustrojstvu i djelokrugu Jedinstvenog upravnog odjela Općine Funtana-Fontane donesena jednoglasno (nazočno 7 vijećnika).

Predsjednik Općinskog vijeća Igor Žiković zahvaljuje prisutnima na odazivu i radu te ih poziva na svečanu sjednicu Općinskog vijeća Općine Funtana-Fontane koja će se, povodom proslave blagdana Sv. Bernarda te obilježavanja 20. obljetnice osnutka Općine, Dana Općine Funtana-Fontane i Dana iseljenih Funtanjana, održati sutra s početkom u 19,30 sati, na trgu ispred crkve Sv. Bernarda.

Sjednica je zaključena u 18:43 sati.

Zapisnik vodila: Nensi Pažanin, v.r.

Zapisnik sastavila: Sara Klarić, v.r.

KLASA: 024-01/26-01/11 
URBROJ: 2163-16-02/15-26-2
Funtana-Fontane, 18.08.2026.

OPĆINSKO VIJEĆE OPĆINE FUNTANA-FONTANE

PREDSJEDNIK OPĆINSKOG VIJEĆA
Igor Žiković, v.r.
